
06/08/2011թ. §Ժողովուրդ¦ օրաթերթի խմբագրությունը փոստային ծառայության միջոցով ստացել է նամակ, որի ծրարի վրա նշվել է ուղարկողի հետևյալ տվյալները. ուղարկող՝ Գուրգեն Աղաջանյան, հասցեն՝ Տիգրան Մեծի 4, ք. Երևան: Նամակն ուղարկվել է հետադարձ ծանուցմամբ, որտեղ հետադարձ հասցեն նշվել է ՀՀ կառավարությանն առընթեր պետական գույքի կառավարման վարչության հասցեն:
Նամակը պարունակում էր տեղեկություններ Պետական գույքի կառավարման վարչության նախկին պետ, Հայաստանի Հանրապետական կուսակցության անդամ Կարինե Կիրակոսյանի և նրա տեղակալ Աշոտ Մարկոսյանի  կողմից կատարված չարաշահումների մասին: Նամակը ստորագրված չի եղել: Նամակում նշված փաստերի պարզաբանման նպատակով խմբագրությունը զրուցել է Կարինե Կիրակոսյանի հետ, ով պատասխանել է, որ նամակում նշված փաստերն իրականությանը չեն համապատասխանում և նամակագիրն այդ նամակը գրել է չարությունից դրդված, քանի որ մի քանի տարի առաջ կատարված չարաշահումների պատճառով նրան հեռացրել են աշխատանքից:
§Ժողովուրդ¦ օրաթերթն իր 09/08/2011թ. համարում հրապարակել է §Գալուստի որդուց պահանջում են¦ վերնագրով հոդված, որում նշվել են նամակում շարադրված փաստերը և Կարինե Կիրակոսյանի պատասխանը: Հոդվածն սկսում է հետևյալ արտահայտությամբ. §Ժողովուրդ¦-ը քաղաքացի Գուրգեն Աղաջանյանից նամակ է ստացել…¦:
Հաջորդ օրը Գուրգեն Աղաջանյանը ներկայացել է խմբագրություն և պնդել, որ ինքը չի հանդիսանում նամակի հեղինակը, որ ինքը նման տեղեկություններ չի տարածել, հոդվածում նշված փաստերի վերաբերյալ նամակ չի պատրաստել և որևէ մեկին նամակ չի ուղարկել: Այնուհետև ներկայացրել է գրավոր պատասխան և պահանջել է պատասխանը հրապարակել թերթում որպես հերքում: 
§Ժողովուրդ¦ օրաթերթի խմբագրությունը հրաժարվել է տպել հերքման տեքստը՝ պատճառաբանելով, որ տեքստում շարադրված էին միայն գովասանական մտքեր Գուրգեն Աղաջանյանի մասին և հետևաբար չէր պահպանված հերքման տեքստի բովանդակային պահանջը: 
Գուրգեն Աղաջանյանը դիմել է դատարան ընդդեմ օրաթերթի և պահանջել տպագրել հերքում և տրամադրել փոխհատուցում փաստաբանի վարձատրության դիմաց: Կարինե Կիրակոսյանը և Աշոտ Մարկոսյանը դատարանի կողմից ներգրավվել են որպես դատավարության երրորդ անձ:

· Արդյոք Ժողովուրդ օրաթերթը բարեխիղճ վերարտադրող է՝ ըստ ձեր մեկնաբանության և ըստ Վճռաբեկ դատարանի մեկնաբանության
    

